JAS ส่ง JTS ผนึก KT Corporation เดินหน้ารุกธุรกิจ “ดาต้าเซ็นเตอร์”
JAS ส่ง JTS ผนึก KT Corporation เดินหน้ารุกธุรกิจ “ดาต้าเซ็นเตอร์”
24 ก.ย. 2563

บริษัท จัสมิน เทเลคอม ซิสเต็มส์ จำกัด (มหาชน) หรือ JTS  ผนึก KT Corporation (KT) พันธมิตรจากประเทศเกาหลีใต้ ลงนามในสัญญา “Strategic Collaboration Agreement” โดย JTS จะเข้าสู่ตลาด Hyperscale Data Center และ Cloud Service พร้อมดึงผู้ให้บริการคลาวด์ระดับโลกมาเปิดตลาดคลาวด์โซลูชั่นอย่างครบวงจรในประเทศไทย
ด้านนายสมบุญ พัชรโสภาคย์ กรรมการและรักษาการกรรมการผู้จัดการของบริษัทฯ กล่าวว่า “ธุรกิจ Hyperscale Data Center และ Cloud Service  จะเป็นรากฐานเพื่อเพิ่มมูลค่าทางธุรกิจโครงข่ายของจัสมินกรุ๊ป รวมถึงการร่วมมือทางกลยุทธ์กับ KT ในครั้งนี้จะนำมาซึ่งพันธมิตรผู้ให้บริการคลาวด์ระดับโลก เพื่อต่อยอดการให้บริการอื่นๆ ร่วมกัน
โดยการลงนามในสัญญานี้ KT ทำหน้าที่เป็นพันธมิตรทางด้านกลยุทธ์ การพัฒนาธุรกิจการร่วมมือกับผู้ให้บริการคลาวด์ระดับโลก รวมไปถึงนำเทคโนโลยีทางด้าน Data Center และโซลูชั่นอื่นๆที่เกี่ยวข้องมาพัฒนาร่วมกับทางบริษัทฯ ซึ่งจากประสบการณ์ของ JTS ที่เริ่มต้นจากการให้บริการทางด้านโทรคมนาคมกับลูกค้าองค์กร
รวมถึงการให้บริการโครงสร้างพื้นฐานคลาวด์ (Infrastructure as a Service : IaaS) ทำให้เข้าใจความต้องการของลูกค้าที่ปรับเปลี่ยนอย่างรวดเร็ว และทำให้รู้ว่าธุรกิจในปัจจุบันข้อมูลเป็นสิ่งที่สำคัญ ข้อมูลที่ต้องการจัดเก็บมีหลากหลายรูปแบบทั้งตัวอักษร รูปภาพ วิดีโอ
อีกทั้งมีการอัพเดทตลอดเวลาทำให้ต้องการพื้นที่ในการเก็บข้อมูลที่มีขนาดใหญ่และต้องการความสามารถในการประมวลผลที่มีประสิทธิภาพมากขึ้น
รวมถึงมีความเสี่ยงในการสูญหายของข้อมูลหรือไม่สามารถใช้งานได้กรณีที่มีการจัดเก็บไว้ที่เดียว ซึ่ง Cloud Service  และบริการจัดการข้อมูล (Data as a Service : DaaS) ที่บริษัทฯ เตรียมให้บริการนั้น จะแก้ปัญหาให้กับลูกค้าได้เป็นอย่างดี
นอกจากนี้การร่วมมือกับผู้ให้บริการคลาวด์ระดับโลก ทำให้บริษัทฯ ต้องจัดเตรียม Data Center ระดับ Hyperscale  เพื่อรองรับการขยายระบบ และพื้นที่ในการจัดเก็บข้อมูล โดยพบว่าปัจจุบันลูกค้าไม่ต้องการเพียงบริการโครงสร้างพื้นฐานคลาวด์เพียงอย่างเดียว แต่ยังต้องการบริการที่ครอบคลุมถึงการย้ายระบบคลาวด์ไปยัง Hyperscalers, คลาวด์ผสม, บริการจัดการ คลาวด์, บริการพัฒนาระบบ IT ให้ทันสมัย, บริการจัดการความปลอดภัยและสำรองข้อมูล โดยคำนึงถึงเรื่องของ Performance, Scalability, Availability &amp; Security
สำหรับ KT ในปัจจุบันเป็นผู้ให้บริการด้านโทรคมนาคมอันดับ 1 ในประเทศเกาหลีใต้ และเป็นผู้มีความเชี่ยวชาญด้าน IDC ในประเทศเกาหลีใต้มากว่า 10 ปี มีส่วนแบ่งการตลาดมากเป็นอันดับหนึ่ง ขณะที่ JTS มีความพร้อมทั้งด้านประสบการณ์การให้บริการ Data Center ของบริษัทในเครือ การให้บริการโครงสร้างพื้นฐานคลาวด์
รวมถึงการให้บริการวงจรเช่าระหว่างประเทศ ทาง JTS พร้อมยกระดับธุรกิจเป็นผู้เล่นในระดับ Hyperscaler Data Center และให้บริการ Cloud Service ในรูปแบบของ XaaS (Anything as a Service)
ดังนั้นมั่นใจได้ว่า JTS จะเป็นผู้นำในการให้บริการ Hyperscale Data Center และ Cloud ที่มีส่วนแบ่งทางการตลาดสำหรับลูกค้าองค์กรมากที่สุดในประเทศอย่างแน่นอน